Nóg ŉ terreuraanval in Spanje‘n Beseerde persoon word behandel in Barcelona, Spanje (17 Augustus 2017) Foto: AP Photo/Oriol Duran Die Spaanse polisie het Vrydagoggend vroeg gesê vyf persone wat vermoedelik betrokke was in ŉ beweerde terreuraanval in Cambrils is dood, ure ná ŉ soortgelyke voorval in Barcelona. “Ons werk met die aanname dat gebeure in Cambrils ŉ terreuraanval was. Ons het die beweerde oortreders doodgeskiet,” het die Katalaanse polisie op Twitter gesê. Die nuus kom ure ná die polisie op soek was na die bestuurder van ŉ paneelwa wat in ŉ skare in gejaag het in Barcelona. Minstens 13 persone is dood en 100 beseer tydens dié voorval. Sewe persone, insluitend een polisiebeampte, is beseer tydens die voorval in Cambrils, 120 km suid van Barcelona. Plaaslike media berig die aanvallers het ook probeer om met ŉ voertuig in voetgangers vas te ry toe polisiebeamptes op hulle losgebrand het. Bomkenners probeer bepaal of die mans springstoftoestelle gedra het en die polisie het gewaarsku dat beheerste ontploffings gedoen word. Die Katalaanse polisie het gesê hulle glo die twee aanvalle, tesame met ŉ ontploffing Woensdagaand in Alcanar, 200 km suid van Barcelona, waartydens een persoon dood is en ŉ huis ineengestort het, hou verband met mekaar. Josep Luis Trapero, hoof van die polisie in Katalonië, het vroeër gesê daar is egter tot dusver geen gewyse dat nóg ŉ voorval, waar die polisie ŉ man ure ná die Barcelona-aanval doodgeskiet het toe hy ŉ nasienpunt wou ontvlug, met die ander voorvalle verband hou nie. Kinders word vergesel in Barcelona, Spanje (17 Augustus 2017) Foto: AP Photo/Manu Fernandez Die Islamitiese Staat-terreurgroep het deur sy geaffilieerde Amaq-nuusagentskap gesê sy “soldate” is verantwoordelik vir die aanval in Las Ramblas, ŉ gewilde toeristebestemming in Barcelona. Trapero het gesê twee mans is in hegtenis geneem in verband met die voorval, ŉ Marokkaan en ŉ Spanjaard. Dit wil voorkom of nie een van die twee voorheen bande gehad het met terrorisme nie. ŉ Derde man, wat vermoedelik die bestuurder van die paneelwa was, is steeds op vrye voet, het hy aan verslaggewers gesê. “Die aanval in Las Ramblas was duidelik ŉ terreuraanval wat ten doel gehad het om soveel as moontlik lewens te eis,” het hy bygevoeg. Die Spaanse eerste minister Mariano Rajoy, wat sy vakansie kortgeknip het om na Barcelona te reis, het drie dae van rou aangekondig. “Ons is nie net verenig in ons hartseer nie. Ons is ook verenig in die besluit dat ons diegene wat ons waardes en ons manier van lewe wil beroof, sal oorwin,” het hy gesê. Joaquim Forn, minister van binnelandse sake van Katalonië, het gesê hy verwag dat die dodetal in Barcelona sal styg. Albert Zeitler, ŉ Duitser wat naby die Museum van Kontemporêre Kuns was tydens die aanval, het telefonies aan dpa gesê dit het soos ŉ “oorlogsone” gevoel. “Daar was polisiebeamptes met masjiengewere en wapens wat na my toe gehardloop het. Almal het in die winkels in gevlug,” het hy verduidelik. “Ek het nog nooit vantevore so iets beleef nie.” Nóg ŉ getuie, Erminia Mata, het aan El Mundo-koerant gesê “daar was baie mense wat op die grond gelê en bloei het”. Spaanse media het vroeër beeldmateriaal vrygestel waar liggame oor die straat gelê het. Video’s op sosiale media wys hoe ŉ paneelwa, waarvan die sydeur oop is, vinnig deur ŉ voetgangersgebied ry. Die El Pais-koerant het gesê aldus die polisie is ŉ Spaanse paspoort in die voertuig gevind. Europa word die afgelope twee jaar geteister deur ŉ aantal terreuraanvalle waar voertuie gebruik word insluitend in Nice, Berlyn en twee in Londen. Spanje se ergste terreuraanval was in Maart 2004 toe 191 persone dood is ná ŉ bomaanval op pendelaarstreine in Madrid.